JKW-KABUM-19-DZA-001-050-wylie
grub chen kun dga' blo ldan ni/ @#/_/grub chen kun dga' blo ldan ni/__shar rgyal mo rong du 'khrungs/__dbus gtsang du byon nas/__rten gsum rnams la phyag bskor mchod pa sogs tshogs bsags sgrib sbyong mtha' yas pa mdzad/__khyad par ngor e wa~M du bstan pa rin po che'i sgor zhugs/__sdom pa gsum gyi bdud rtsis thugs kyi bum bzang gtams/__thos bsam sgom gsum spel mar mdzad/__dpal sa skyar 'jam pa'i dbyangs ngag dbang kun dga' blo gros kyi zhabs pad bsten nas zab don gyi smin grol mang du gsan pa'i chos grwar 'jam mgon de nyid kyis dgyes pa'i spyan gyis gzigs shing /__rnal 'byor rgyal mo rong pa zhes yang yang gsungs te/__ma 'ongs pa na sgrub pa'i rgyal mtshan 'dzin par lung bstan/__de nas shar chen ye shes dbang phyug mdo khams sde dger chibs bskyod skabs mchod dpon gyi tshul du phebs/__de dag gi skabs su'ang rim gnyis bzlas pa dang bcas pa'i rnal 'byor la g.yel med du brtson par mdzad cing /__slar shar chen dbus gtsang du phebs/__rje nyid rtse gcig sgrub pa la brtson pa'i dgongs bzhed 'khrungs pa na/__dpal sa skya pa'i phrin las kyi 'khor los sgyur ba bla ma chos kyi rgyal mtshan pas dben gnas grwa ma sgang du bzhugs pa legs zhes lung bstan pa ltar sgrub khang gsar du bzhengs/__sha chang dang sha gos sogs sdig pa'i las dang log 'tsho'i 'byor pa rgyangs ring du bsrings nas/__chos gos rnam gsum 'bral med dang /__gdan gcig__/rdor dkar sogs phyi 'dul ba'i kun spyod shin tu gtsang /__nang byang chub sems gnyis dang mi 'bral/__gsang ba dpal dgyes pa rdo rje'i lam bskyed rdzogs kyi rnal 'byor thun bzhir brtson pa drag pos nyams su bzhes pas rgyud sde nas bshad pa'i nyams myong tshad ma thugs rgyud la 'khrungs te grub pa'i go 'phang mthon por gshegs/__dkar phyogs skyong ba'i gzhi bdag rdo rje g.yung drung sogs mi ma yin rnams kyis phyag byas/__'byung po gdug pa can phyag nas 'thor ba tsam gyis rgyun chad/__mngon par shes pa rgya chen po mnga' ba sogs yon tan bsam gyis mi khyab/__sa skyong sde dge chos rgyal chen pos dbu'i mchod gnas su gdan 'dren zhus kyang chos 'brel tshe dbang zhig stsal nas 'phral du dben rir byon/__bar chad kyi dbang du ma song zhes bka' stsal bar thos pas mtshon 'jig rten chos brgyad kyi rtog pas mi g.yengs dbang bskur zhu mkhan rnams la'ang snod ma brtag par mi gnang/__las 'bras gtso bor gyur pa'i gdams ngag gis dkri bar mdzad pas jo bo bka' gdams pa'i rnam thar dang rjes su mthun cing mthong thos thams cad don dang ldan pa'i phrin las mnga'/__thar rtse rdo rje 'chang byams pa nam mkha' 'chi med/__shar chen zhabs drung ngag dbang bstan pa'i rgyal mtshan/__rdo rje 'dzin pa ngag dbang chos 'byor sogs thog mtshungs pa'i mkhas grub thams cad kyis gus pas bsten/__khyad par grub mchog ngag dbang rin chen/__mtshungs med dpal ldan phrin las/__mkhas dbang bla ma bsod nams rgyal mtshan gsum la gdams pa rdzogs par gnang bas bstan pa'i sman yon chen por gyur/__ma 'ongs pa na dben gnas de nyid du sgrub sde khyad par 'byung ba'i rten 'brel bsgrigs/__sku tshe dang sgrub pa mthar phyin nas sku rlung lta bus cung zad bsnyun tshul bzhes pa na/__thugs sras bla ma dpal ldan phrin las la gang ci'i zhal chems lhug par stsal nas glang lo snron zla ba'i dkar po'i phyogs kyi tshes bcu bzhi'i nyi ma 'char ka'i tshe sku drang por bsrangs/__phyag g.yas chos 'chad dang g.yon mnyam gzhag gi phyag rgya mdzad de chos dbyings zhi ba chen por thugs gzhol ba'i tshul bstan/__'od gsal gyi ngang du zhag bdun bzhugs te/__zung 'jug gi sku 'og min chen por gshegs pa'i tshe shangs bug gnyis nas byang sems dkar dmar gyi rgyun babs/__dbu'i gtsug tor gsal bar 'phags pas mtshon mchog gi dngos grub brnyes pa'i lam rtags rnams mngon sum du snang bar mdzad/__de skabs dbyar gyi tshad chen rgyas pa'i dus yin kyang/__zhag bdun du sbrang char zil bur rgyun ma chad pa babs pas skye rgu rnams dga' bde'i dpal la bkod cing /__sa g.yo ba lta bu'u+i sgra dang /__shar phyogs kyi nam mkha' nas 'ja' dkar po mdung tshugs su zug__/zhal chems ltar shar chen zhabs drung rin po ches bcom ldan 'das thams cad rig pa'i sgo nas sku gdung zhugs 'bul gnang ba na me lce thams cad dum bu gcig tu gyur cing rin po che'i dbyibs su 'bar/__dkar zhing gsal ba'i du ba mchod sprin gyi tshul du 'khor/__me sgra gling bu'i gdangs ltar snyan pa sogs ngo mtshar ba'i ltas dang /__spyi gtsug gi thad kyi sku rus thag sgra dang bcas nam mkhar 'phags/__gdung rus kun+da ltar dkar ba'i kha dog can 'ba' zhig tu gyur/__zhag bdun gyi bar gdung khang la dri zhim po'i ngad ldang bas mtshon gdul bya thun mong ba rnams kyis kyang mngon sum du gyur pas ma dad pa dad cing /__dad pa rnams slar yang dad gus ches cher rgyas pas bsngags pa'i me tog phyogs brgyar 'grem zhing /__thugs kyi sras rnams nas bla ma dam pa'i mdzad pa ltar tshul khrims rnam par dag pas gzhi bzung /__lam zab mo rtse gcig tu nyams su bzhes/__bshad sgrub spel mar mdzad pas phrin las kyi rgyun rgyas par gyur to/__/rje 'di'i rnam thar nyung gsal mkhas dbang kun dga' dpal ldan gyis mdzad pa dam pa'i gsung sgros zhes pa zhig yod//____//__!
Debug data: